Broj: 711-I-497-M-58/23-02-17

Zagreb, 13. ožujka 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Aleksandre Jozić-Ileković, kao predsjednice Povjerenstva, te Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Zlatka Bakunića, općinskog načelnika Općine Končanica,** za davanjem mišljenja,na 1. sjednici održanoj dana 13. ožujka 2023.g. donosi sljedeće

**MIŠLJENJE**

**Ukoliko je pravo na isplatu stvarnih troškova općinskog načelnika Općine Končanica propisano odredbama mjerodavnog zakona ili općim aktom donesenim na temelju zakona, nije u suprotnosti s odredbama ZSSI-a da Zlatko Bakunić, općinski načelnik Općine Končanica, uz plaću za obnašanje javne dužnosti primi novčanu naknadu za podmirivanje troškova prehrane, jer isto ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI-a.**

Obrazloženje

Zahtjev za mišljenjem podnio je obveznik Zlatko Bakunić, općinski načelnik Općine Končanica. U Povjerenstvu zahtjev je zaprimljen 2. ožujka 2023.g. pod poslovnim brojem 711-U-3263-M-58/23-01-3, povodom kojeg se vodi predmet broj M-58/23.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici dužnosnici u smislu odredbi istog Zakona, stoga je Zlatko Bakunić, koji obnaša dužnost općinskog načelnika Općine Končanica, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit ostvaruje li povodom obnašanja dužnosti općinskog načelnika Općine Končanica pravo na novčanu naknadu za podmirivanje troškova prehrane do neoporezivog iznosa, s obzirom da to pravo ostvaruju službenici navedene Općine.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo, polazeći od članka 5. stavka 1. točki 2. ZSSI-a, kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) navedenog Zakona kojom je zabranjeno primiti dodatnu naknadu za obnašanje javne dužnosti, tumači da obveznici istodobno uz primanje plaće mogu primiti naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se i na novčanu naknadu za podmirivanje troškova prehrane.

Međutim, ukazuje se da se odredbom članka 7. točke d) ZSSI-a ne utvrđuje pravo na dužnosnik Zlatko Bakunić, općinski načelnik Općine Končanica ima pravo na naknadu ovih stvarnih troškova jedino ukoliko je to propisano zakonom ili općim aktom donesenim na temelju zakona kojim se uređuje njihova isplata, pri čemu se ukazuje obvezniku da to ne može biti kolektivni ugovor ili drugi akt kojim su uređena materijalna prava službenika Općine Končanica.

Također, Ministarstvo pravosuđa i uprave u dopisu, KLASA: 024-02/22-01/61, URBROJ: 514-07-02/01-23-02 od 19. siječnja 2023. navodi da lokalni dužnosnici (župani, gradonačelnici, općinski načelnici i njihovi zamjenici), pored zakonom utvrđenog prava na plaću i staž osiguranja, ostvaruju pravo i na naknadu materijalnih troškova nastalih u svezi s obnašanjem dužnosti, te se iznosi mišljenje da analogijom prava na dnevnicu, na koju imaju pravo, ne bi bilo zapreke da se i za lokalne dužnosnike općim aktom jedinice lokalne samouprave propiše pravo na isplatu novčane naknade za podmirenje troškova prehrane.

Slijedom navedenog, Povjerenstvo je donijelo mišljenje kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Zlatko Bakunić, elektroničkom dostavom
2. Objava na internetskoj stranici Povjerenstva
3. Pismohrana